‘Skelm’ buffelverkoper in die hofJaco Opperman (Foto verskaf deur die SAPD Limpopo) Jaco Opperman (33) het Vrydag in die Modimolle-landdroshof in Limpopo verskyn op aanklag van bedrog. Opperman is in Witbank in hegtenis geneem deur die polisie van Mpumalanga ná ŉ lang soektog, het lt.kol. Moatshe Ngoepe, woordvoerder van die polisie, gesê. “Hy het na bewering die klaer bedrieg deur buffels te koop aan te bied en die klaer het ŉ bedrag van R20 000 aan hom oorbetaal. Die klaer het ŉ kriminele saak aanhangig gemaak toe hy besef het hy is bedrieg,” het Ngoepe gesê. Die polisie was al sedert Mei 2016 na Opperman op soek. Die polisie het lede van die publiek, wat moontlik ook deur Opperman bedrieg is, aangemoedig om die ondersoekbeampte, sers. Amanda Rossouw van Modimolle, te kontak. Opperman word in hierdie stadium verbind met ŉ aantal sake in Midrand, Gauteng, Lephalale en Burgersfort in Limpopo. “Hy bly in aanhouding tot 1 September 2017 wanneer hy sal aansoek doen om borgtog,” het Ngoepe bygevoeg. Die polisie se ondersoek duur voort. Maroela Media het vroeër berig Opperman het buffels te koop aangebied op die internet. Mense wat belangstel om buffels te koop het dan ŉ deposito in ŉ bankrekening inbetaal en nadat die geld inbetaal is, het die verkoper verdwyn. Die verdagte het na bewering ook onder die name Tinus Rassie Ras, Kobus Kruger en Rodney Enslin “sake” gedoen.